11
Iesu i luku Ielusalema
(Madiu 21:1-11; Luke 19:28-40; Ioni 12:12-19)
1 Iesu yana tovetutuyamavo taiadi i nunago Ielusalema weyaginega, nika i le'wa 'atamana 'ailuga 'waidie Bedifegi wata Bedani. Bei 'Oya Olive 'waineye, Iesu tovetutuyamavo 'adi 'ailuga i vonedi i na kumeta. 2 Wata i vonedi i vo, 'Atamana debanagomiega 'waineye 'wa na nagoi. Tutuyanina 'wa na le'wa 'wa na lukuluku doniki tubuvauvauna 'wa na 'iseni i luifweni i tovotovoi, basenadi kebu tamu aitoi kwavuneye i da lakaga. 'Wa na yavuya 'wa na mieni 'waikuye. 3 'Ai'edi tamu aitoi i na vo, Awale 'wa 'ewa'ewai?’ 'Wa na vo, 'Auvea nuanuana, bola wata i na vevila-matayo'oi.’ ”
4-5 Tovetutuyamavo 'adi 'ailuga i nagoi doniki tubuvauvauna i veluagai vanuga 'awana lilivaneye bei basenadi i luifweni. Tutuyanina i yavuyavuya, 'ifwaidi tomotoga i tovotovoiga i vo, Awale 'wa yavuyavuya?” 6 Tovetutuyamavo i tutula 'waidie bani'odi Iesu i vonedi nika doniki i tauyeni. 7 Doniki tubuvauvauna i mieni Iesu 'waineye, 'adi talauma kwavuneye i yatodi, bei Iesu i miabui. 8 Tomotoga fuedi ma yadi ve'ililibu yana 'eda i 'ivivigavuya 'adi talaumayega, we'e 'ifwaidi welavi matoutoudi i kinidabadi i ta'ulidi 'edeye. 9 +Bega tokumeta wata tovemuli i toke i vevegolegole Iesu faifaina i vo,
Kaiwa, kaiwa,*
taunina 'Auvea 'ana wagavayega i mimai,
Yaubada i da vevesauluva 'atumaina 'waineye.
10 Tubuda Kini Devida yana 'Eba Veimea i mimai,
Yaubada i da vevesauluva 'atumaina 'waineye.
Kaiwa, kaiwa Yaubada kumanina tabwaotogineye ta na subisubiai.”
11 Iesu i nago Ielusalema i luku Vanuga 'Eba Velu'ui nageneye i vai'ala, fai 'akonadi i lavia begaidi ma yana tovetutuyamavo 'adi 12 i maia Bedani, kebu 'ani'iega Ielusalema 'wainega.
Iesu yana voneye 'ala'ai i bwavu-matayo'o
(Madiu 21:18-19)
12 I 'atai Bedaniega i viladi i mimai nika Iesu i lase. 13 'Ani'ieyega i 'isanago 'ala'ai i 'iseni bega i nago lilivaneye nuanuana i na 'iseni ma vuagina 'alo kebu. Siwe tutuyanina i mai lilivaneye i 'iseni luku'avana fai kebu mogitana 'ala'ai 'ana tutuya. 14 Iesu 'ala'ai 'waineye i vona i vo, 'Asiau wata tutuya i mimai kebu tamu aitoi vuagimu i na 'ani'ania,” we'e yana tovetutuyamavo yana vonanina 'ala'ai 'waineye i nogai.
Iesu i nago Vanuga 'Eba Velu'ui 'waineye
(Madiu 21:12-13; Luke 19:45-48; Ioni 2:12-17)
15 Tutuyanina i le'wai Ielusalema, Iesu i luku Vanuga 'Eba Velu'ui nageneye i 'isedi tokimwane wata tovekimwane, matatabudi i sogiedi i obu. Wata mani tulina tulina 'adi tosivedavedamana† yadi talalia i tutuviladi wata bunebune 'eba velomu faifaidi 'adi tosivedavedamana yadi 'eba miabui i tutufelefeledi. 16 Kebu tamu aitoi i da tauyeni bega tamu kukua i na lukuveni Vanuga 'eba Velu'ui nageneye. 17 +Iesu i vonedi i vo, Basenadiotoga i kilumi Yaubada yana Buki nageneye i vo,
Yaku vanuga 'ana wagava Vanuga 'Eba Velu'ui tomotoga 'aila'a tulina tulina faifaidi.’
Siwe 'omi 'wa vesivilai, tovainago yadi 'eba giva.” 18 Tovelomu yadi to'edakumetavo wata ve'etoboda 'adi tovevo 'akonadi i nogai, i kololo bega 'aise'avadi i veifufu bani'odi i na munega Iesu i na luvewafai. I kolologa fai tomotoga matatabudi nuanuadi Iesu we'e yana ve faifaina nuadi i voganidi. 19 'Akonadi inala i simwanuya, bega Iesu ma yana tovetutuyamavo Ielusalema i 'iaweni i viladi i nagoi Bedani.
Iesu i ve 'ala'ai 'wainega
(Madiu 21:20-22)
20 'Awa'awaie Iesu ma enavo i nunagoi i 'iseni 'ala'ai matatabuna i 'awagi'ai. 21 Fita nuana i 'anita'ia bega Iesu i voneni i vo, Tove, 'ala'ai 'u voneniga 'akonadi matatabuna i 'awagi'ai.” 22-23 +Iesu yana tovetutuyamavo i vonedi i vo, A vona mogitana, 'ai'edi tamu tomogo ma yana vetumagana Yaubada 'waineye, 'ana fata de'e 'Oya Olive i na voneni i na obu eyage. 'Ai'edi kebu ma yana venuanaluga, i na vona ma yana vetumagana, naninina faifaina i vonaga i na souyeni. 24 Begaidi a na vonemi, naninidi nuanuami 'wa na velu'ui Yaubada 'waineye. 'Ai'edi 'wa na vetumagana naninina nuanuami 'akonadi 'wa veluagaiga, Yaubada i na velemi. 25 +Tutuyanina 'wa na vevelu'ui, 'ai'edi ma yami nuasako tamu tomogo 'waineye, nagami 'wa nuatavuni, nika Tamami abame yami sakona i na nuatavunidi. 26 ‡We'e 'ai'edi kebu 'wa na nuatavuniga wata Tamami abame yami sakona kebu i na nuatavunidi.”
I velutolieni Iesu yana veimea lamuna
(Madiu 21:23-27; Luke 20:1-8)
27-28 Wata i viladi i maia Ielusalema. Tutuyanina Iesu i nunago Vanuga 'Eba Velu'ui nageneamo, tovelomu yadi to'edakumetavo, ve'etoboda 'adi tovevo wata to'edakumeta 'au'auveadi i maia Iesu 'waineye i velutolieni i vo, Nuanuama 'a na 'asetai aitoi i vetunemu bega naninidi 'u 'i'idewadi 'alo aitoi veimea i velemu?” 29 Iesu i vo, We'e tamu velutoli yau a na velemi, 'ai'edi yaku velutoli 'wa na tutula-'atumaiaga a na vonemi aitoi veimea i veleku bega nani de'e a 'i'idewadi. 30 'Wa da nuani, Ioni Tobafitaiso aitoi veimea i veleni bega tomotoga i bafitaisodi? Yaubada 'alo tomotoga?”
31 To'edakumetanidi 'aise'avadi i veifufu i vo, Bani'odi ta na voneyedi? 'Ai'edi ta na vo, Yaubada veimea Ioni i veleni,’ 'ako i na vo, Vetuma awale kebu Ioni yana vona 'wa da vetumaganeni?’ 32 Wata kebu 'ada fata ta na vo, Tomotoga veimea Ioni i veleni.’ ” To'edakumetavonidi 'aila'a i kololoyedi, kebu nuanuadi Ioni i na awaobuobuyeni, fai 'aila'a matatabudi i ve'awamogitana Ioni tamu Yaubada yana tolu'ivona. 33 Begaidi Iesu yana velutoli i tutuli i vo, 'Ima kebu 'a da 'asetaiga aitoi veimea Ioni i veleni.” Iesu i vo, Vetuma yau wata kebu a na vonemiga aitoi veimea i veleku bega naninidi a 'i'idewadi.”
+ 11:9 Sam 118:25-26 * 11:9 'Ana mogitana Osana me Diu bonadiega. † 11:15 Me Loma yadi mani kebu 'ana fata 'wainega i na 'anivelena-maimaiga bega i sisivedamana nuanuadi me Diu yadi mani. + 11:17 Ais 56:7; Iel 7:11 + 11:22-23 Mad 17:20; 1Ko 13:2 + 11:25 Mad 6:14-15 ‡ 11:26 De'e kilumanina kebu i da 'eno'eno buki tuatuaiotogidi 'ifwaidi nagedie.