22
Ufanina mia 'atumaina wata miamia-vagaina faifaina
1-2 +Wata anelose tamu ufa i veku, matana lumasi'ataotogina i sousouyeni Yaubada wata yana Sifi Siaina 'adi didiga 'ai'aiwabuna 'wainega. Ufanina 'wainega tomotoga mia 'atumaina wata miamia-vagaina i veveluagai, i sousouyeni 'atamana 'ana 'eda kamwaneamo i ivoivo. Ufanina dolena ma vi'aina Mia-vagata 'ana Welavi i veve'alatovoi, weta'i 'aitamogana 'aitamogana 'waineye i vuavuaga, malamala 'aitamogana 'aitamogana nagedie. Egavo vuagidi i na 'anidiga mia 'atumaina wata miamia-vagaina i na veluagai, we'e lukudi tomotoga 'adi 'aila'a tulina tulina yadi yogoyogo, 'adi 'eba 'ive'atumai faifaina. 3 +Kebu tamu nani Yaubada i awavesakoyediga i na 'eno'eno 'atamananina nageneye. 'Atamananina nageneye Yaubada wata yana Sifi Siaina 'adi didiga 'ai'aiwabuna 'waineye i miabui i miamia, we'e yana tofolovavo ma yadi subia i na 'odu'odu 'waineye. 4 Maigina i na 'ise'iseni we'e debadie Yaubada 'ana wagava i na 'eno'eno. 5 +'Auvea Yaubada taunina yadi mageta nonogina, bega lovana kebu, wata inala yana mageta 'alo dukala faifaidi kebu i na nuanua. Tomotoganidi 'atamananina nageneye Yaubada taiadi i na veveimea-vagata.
Iesu yana mai faifaina
6 Wata anelose i voneku i vo, Vonanidi 'akonadi 'u kilumidiga vona mogitana i na souyedi, 'amu fata 'u na vetumagana 'waidie. 'Auvea Yaubada, kumanina yana 'alavelevelena 'wainega yana tolu'ivonavo i lulu'ivona, yana anelose i vevetunei yana tofolovavo 'waidie, bega naninidi sai'afootoga i na souyediga i sisivemagesedi.”
7 We'e Iesu i veifufu i vo,
A na vonemi. Yau sai'afootoga a na wai. Ava'ai faifaidi 'ana vona-samula lubulubu de'e 'waineye 'awaie 'adi mogitana i na souyedi, begaidi egavo i na lu'iawawadi i na vematayakeyakedi 'eba sosoana 'waidie.”
8 We'e yau Ioni, naninidi matatabuna a 'isedi wata a nogaidi i 'a'avana, nika ma yaku ve'ililibu anelose 'ageneye a lumata'afufu, kumanina nani matatabuna i vekuga, igodi a da 'odu 'waineye. 9 Siwe i talabodeku i vo, Kebu 'u na 'odu 'waikuye. 'Ida 'ada 'ailuga Yaubada yana tofolovavo, wata bani'odi emwavo tolu'ivonavo, tomotoganidi lubulubu de'e yana vona i vevematayakeyakediga taiadi, matatabuda Yaubada yana tofolovavo. Yaubada 'aisena 'waineye 'u na 'odu'odu.”
10 Wata i voneku i vo, Vona-samulanidi faifaidi lubulubu de'e 'waineye kebu 'u na givediga, 'u na lulu'ivona fai naninidi sai'afootoga i na souyedi. 11 +Fai naninidi sai'afootoga i na souyedi, tovekali 'asa'aiana i na vevekali, tosakona i na sakosakona. We'e tomotoganidi yadi sauluva 'atumaidi 'asa'aiana i na vevesauluva 'atumaina, wata tomotoganidi yadi sauluva magemagetadi wata bani'odi i na vevesauluva.”
12 +Wata Iesu i vo,
A na vonemi, sai'afoga a na wai. Tutula a na viwedi, tomotoga 'aitamogana 'aitamogana 'adi tutula a na veledi yadi folova 'adi 'isa'isa bani'odi. 13 +Yau kumaniku lamukwaikwaituna wata kaluna, kebu 'aku 'eba velamuga wata kebu 'aku 'eba ve'a'avaga.
14 +Egavo Iesu yana wafa 'wainega yadi sakona i 'ewayavuledi, 'wa da vo 'adi talauma i da lekoadi dayaginega, 'eba sosoana 'waidie. Yaubada i tauyedi bega i na luku yana 'atamana 'waineye, wata 'adi fata Mia-vagata 'ana Welavi vuagina i na 'ania. 15 We'e 'atamananina tanotanoge tosakona fuedi, bani'odi tobalau, tolu'afo'a, tobwalata, tove'avula-'avo'avovo, toluvewafa, egavo i 'odu'odu yaubada-vekavekali 'waidie wata tomotoga 'ifwaidi i vevekaliga yadi sauluvayega 'alo yadi vonayega.
16 +Yau Iesu, yaku anelose a vetunei bega yaku vona i na lu'ivona 'waimuye tovetumagana 'adi 'aila'avo faifaidi. 'Waikuyega Kini Devida i souyeni, yana veimea i 'avalavedamani 'waikuye. Yau magemagetaku kumauloku bani'odi.”
17 +'Anu'anunu Magemagetana wata Yaubada yana Sifi Siaina yana vavine* i vonavona i vo, 'U mai.”'Ai'edi aitoi vonanina i na nogaiga wata i na vo, 'U mai.”
Egavo nuanuadi bwaikina mia 'ivauna wata 'atumaina bani'odi 'anigodi i lala, i lubwainedi i na maia ufa nonogina i na yemu, ufanina 'wainega mia 'atumaina wata miamia-vagaina i na veluagai.
Ioni yana veifufu 'eba ve'a'ava
18 +Yau Ioni a na vonemi. De'e vonanidi 'akonadi a lu'ivoneyediga Yaubada yana Vona i vona-samula ava'ai sai'afoga i na souyedi faifaidi. Begaidi a velu'ase'asemi, 'ai'edi aitoi yana nuanuayega vonanidi i na 'imoso'iedi, wata Yaubada 'ana vematavuloga i na 'imoso'iedi nani vitadi sakoidi a lu'ivoneyediga buki de'e 'wainega. 19 Wata bani'odi 'ai'edi aitoi tamu vona-samula buki de'e nageneye i na 'ewayavuleniga, wata 'ana 'anivelena Yawai-vagata 'ana Welavi vuagina Yaubada i na ve'o'oleni, we'e yana 'eba mia 'atamananina magemagetana a voneyeniga buki de'e nageneye wata i na ve'o'oleni.
20 Vonanidi buki de'e nageneye Iesu i ve'awamogitanedi i vo, Vona mogitana, sai'afootoga a na wai.”
E'e Toveimea Iesu, 'u da mai.
21 Nuanuaku 'ada Toveimea Iesu ma yana nuakalikali, i na vevesauluva 'atumaina 'omi Yaubada yana tomotoga matatabumi 'waimie.
'Asa'aiana bani'odi,
Ioni
+ 22:1-2 Nag 2:9; Isi 47:1; Sek 14:8 + 22:3 Nag 3:17; Sek 14:11 + 22:5 Ais 60:19; Dan 7:18 + 22:11 Dan 12:10 + 22:12 Sam 28:4; Ais 40:10,62:11; Iel 17:10 + 22:13 Ais 44:6,48:12; Ve 1:8,17, 2:8 + 22:14 Nag 2:9,3:22 + 22:16 Ais 11:1,10 + 22:17 Ais 55:1 * 22:17 Yaubada yana Sifi Siaina yana vavine 'asa'aiana Iesu 'ana tovetumaganavo 'adi 'aila'a. + 22:18 VeL 4:2,12:32